Á 40. afmælisári sínu hefur HEF sett af stað langtímaverkefni sem felst í því að hvetja íbúa til að setja ekki fitu og olíur í fráveitukerfið . Öllum íbúum standa til boða , án endurgjalds , söfnunartrektar með loki til að skrúfa á einnota plastflöskur sem svo má skila á móttökustöð . Ávinningurinn er mikill , því hverskonar fita sest í lagnakerfi , bæði heimæða á lóðum sem húseigendur eiga og götulagna í umsjá HEF . Þá er mikið unnið með því að minnka magn fitu í hreinsistöðvum þar sem hún þránar fljótt og lyktar illa . HEF vonast til að íbúar verðir virkir fitusafnarar og leggist á eitt við að minnka viðhaldskostnað fráveitukerfisins , til hagsbóta fyrir umhverfið , með möguleikanum á að úr afgangsfitunni verði unnin lífdísill í samstarfi við Vistorku ( vistorka.is ) . Íbúar geta nálgast trektarnar á skrifstofu HEF , Einhleypingi 1 , Fellabæ og í Húsi handanna , Miðvangi 1 - 3 , Egilsstöðum .